UTSATT: Norge skal trene USA-utplukkede krigere i New Syrian Army. Ifølge gruppas egen leder er soldatene få og svake etter et stort IS-angrep i mai.

SYRIA

Den 2. mai annonserte statsminister Erna Solberg og forsvarsminister Ine Marie Søreide at Norge skal sende spesialsoldater til Jordan for å trene syriske krigere som skal slåss mot IS i Syria.

Torsdag kunngjorde Forsvaret og regjeringen, gjennom VG, at gruppa Norge skal trene, går under navnet New Syrian Army (NSyA).

Norge «skal undervise allierte soldater, lære fra oss ulike soldatferdigheter og lære dem planlegging og gjennom­føring av operasjoner», sa spesialstyrkesjef Nils Johan Holte til VG.

Ifølge avisa vil den norske hovedstyrken trolig reise til Jordan i løpet av sommeren.

Ifølge New Syrian Armys egen leder ble imidlertid en betydelig andel av den allerede lille gruppa Norge nå skal trene, nylig drept i et IS-angrep. Selvmords­angrepet skjedde på gruppas egen base 7. mai, fem dager etter at Norge erklærte sitt Syria-oppdrag.

Norge i IS-oppdrag: • Regjeringen besluttet i oktober 2014 å sende 120 soldater til Irak for å bistå landet i kampen mot Den islamske staten (IS). • Rundt halvparten av nordmennene drev trening og opplæring av irakiske styrker i Bagdad, men ble hentet hjem i mars i år. Den andre halvparten av bidraget trener fortsatt kurdisk milits i Arbil i Nord-Irak. • I mai kunngjorde regjeringen at Norge også sender en spesialstyrke på rundt 60 soldater til Jordan, der de skal gi militær støtte til syriske opprørere som kjemper mot IS. • I går skrev VG at det er gruppen New Syrian Army (NSyA) Norge skal være med på å trene.Kilde: NTB/VG

«Et hardt slag»

USAs president Barack Obamas forsøk på å skape en styrke som kan tjene som USAs stedfortredere i Syria, gikk på en kraftig smell i 2015.

Styrken New Syrian Forces (NSF), som kostet Pentagon rundt 500 millioner dollar, ble så godt som utradert av IS og desertering. Store mengder amerikanske våpen skal også ha endt i hendene på IS og andre islamistiske grupperinger.

New Syrian Army, som Norge nå skal trene, skal være restene av NSF, ifølge en artikkel i Washington Post 27. mai. Siden mars skal NSyA ha holdt grensestasjonen Tanaf mellom Iraq og Syria, like ved grensa til Jordan.

Avisa Washington Post har truffet NSyAs leder, oberstløytnant Mohammed Tallaa, i den tyrkiske byen Reyhanli.

Han bekrefter at IS-angrepet 7. mai drepte mange av NSyA-krigerne og sier det var «et hardt slag for gruppa som allerede var liten og som lider under mangel på våpen og utstyr».

Krigerne som overlevde angrepet skal ha vurdert om de i det hele tatt skal fortsette å holde grenseposten, ifølge Tallaa.

Han klager også på manglende våpen- og utstyrslevering og kritiserer amerikanerne for å ikke gjøre nok for å beskytte NSyA-krigerne.

– Vi vil ikke at amerikanerne behandler våre liv med manglende respekt, sier Tallaa.

«Veldig liten»

Den syriske diplomaten Bassam Barabandi sier til Washington Post at New Syrian Army for øyeblikket er «veldig liten».

Diplomaten, som nå er bosatt i Washington, mener imidlertid det vil være «veldig lett» å styrke gruppa og øke antall krigere.

Midtøsten-ekspert Cecilie Hellestveit påpeker at rekruttering tidligere har vært et stort problem for USA i Syria.

Ikke fordi det er mangel på folk som vil ha våpen og opptrening, men fordi amerikanerne i forsøket på å velte regimet til Bashar al-Assad har ført en streng utvelgelsesprosess, for å luke ut folk med uønsket bakgrunn og ideologi.

Syriske avhoppere skal ha gitt amerikanerne lister på over 1200 krigere, mens amerikanerne bare aksepterte noen hundre av dem.

Nå tror Hellestveit at USA, i et forsøk på å bygge en slagkraftig anti-IS-styrke, vil lempe på kravene.

– Jeg vil anta at når man skal finne grupper som slåss mot IS, så er det en mindre stringent prosess enn man har hatt på gruppene som skal slåss mot Assad, sier hun.

Norge følger USA

Dette kan igjen øke faren for at Norge støtter krigere som gjør seg skyldige i krigsforbrytelser.

– Det er et dilemma hvem vi skal trene, hva de gjør etter at vi har trent dem, og hva de vil gjøre etter at de har bekjempet Isil, sa forsvarssjef Haakon Bruun Hanssen til Klassekampen tidlig i mai. Han bekreftet også at det er USA som plukker ut krigerne Norge skal trene.

Helge Lurås ved Senter for internasjonal og strategisk analyse mener Norge nå i praksis skal trene USAs syriske leiesoldater.

– Det er amerikanerne som styrer dette, og Norge har ikke kontroll. Dette er noe vi gjør for USA, sier han.

Lurås peker på at en stor nok og velutrustet styrke leiesoldater i teorien kan være et effektivt middel for å nedkjempe IS, men «ikke noe som kan danne grunnlag for en ny politisk struktur i etterkant».

Hellestveit mener man bør ta informasjon om hvem Norge skal trene med en klype salt.

– Dette handler nok mest om å få et navn ut i den norske offentligheten, sier hun, og peker på at krigssituasjonen i Syria gjør at det kan være fornuftig å være sparsommelig med konkret informasjon om hvem opprørerne er.

Forsvarsdepartementet sier til Klassekampen at Norges oppdrag etter planen skal vare ett år.

Departementet vil ikke svare på spørsmål om hvor mange krigere Norge skal trene, eller hvor mange soldater NSyA består av totalt.

«Spørsmål om New Syria Army eller koalisjonen bør rettes til dem selv», sier departmentet i en e-post.

Det har ikke lyktes Klassekampen å oppdrive noen pressekontakt i New Syria Army.

eirikgs@klassekampen.no